જોકે, ‘સાઝ’ ફિલ્મમાં બતાવાય છે તેમ બે ભાઈ કે બહેન ગાયક કે ગાયિકા હોય ત્યારે તેમના વચ્ચે થોડા તણખા ઝરવા સ્વાભાવિક છે. દલેર ઘણી મહેનતે સ્ટાર ગાયક બન્યા હતા. તેમણે તેમના પરિવારને ઘણી મદદ કરી હતી. તેમણે તેમના બધા ભાઈઓને ફ્લેટ લઈ દીધા હતા. પરંતુ મિકાને નહીં. મિકાએ દલેરનું બેન્ડ છોડ્યું એટલે દલેરનું દુઃખી થવું સ્વાભાવિક હતું. દલેરનું કહેવું હતું કે મિકાને ગાતા આવડતું નથી. બીજું મિકા તેનો લાડલો પણ હતો. જ્યારે મિકા તેનાથી છૂટો પડ્યો ત્યારે દલેર ખૂબ રોયા. તેમણે મિકાને ઘણી આજીજી કરી કે તે બેન્ડ છોડીને ન જાય. મિકાએ કહ્યું: “પાજી, મને માત્ર છ મહિના આપો. જો હું કંઈક બની ગયો તો વાંધો નહીં, નહીંતર હું તમારી પાસે પાછો આવી જઈશ.” જ્યારે દલેર ટોપ પર હતા ત્યાર મિકાએ તેમને છોડી દીધા. તમે દલેર મહેંદીનાં આલબમોનો ઇતિહાસ જોશો તો ખ્યાલ આવી જશે કે ૧૯૯૮ પછી તેમનાં આલબમો તો આવ્યાં છે પરંતુ તે પહેલાં જેટલાં હિટ રહ્યાં નથી.